Manchester City hafði betur 2 - 1 þegar liðið fékk Chelsea í heimsókn á Etihad-leikvanginn í síðasta leik dagsins í 13. umferð ensku úrvalsdeildarinnar í knattspyrnu karla í kvöld . Öll mörk leiksins komu í fyrri hálfleik en það var Chelsea sem komst raunar yfir með marki franska miðvallvarleikmannsins N'golo Kante . Þetta var þriðja markið sem Kante skorar í deildinni á yfirstandandi leiktíð . Það voru hins vegar Kevin de Bruyne og Riyad Mahrez sem sáu til þess að Manchester City fór með sigur af hólmi . Báðir skoruðu þeir eftir laglegan einleik en skot Belgans hafði viðkomu í varnarmanni á meðan Alsíringurinn skoraði með hnitmiðuðu skoti . Manchester City sem laut í lægra haldi fyrir Liverpool í síðustu umferð deildarinnar skaust upp í þriðja sæti deildarinnar með þessum sigri . Meistararnir eru þar með 28 stig en Leicester City er í öðru sæti með 29 stig og Liverpool trónir á toppnum með 37 stig . Chelsea sem hafði borið sigurorð í sex síðustu deildarleikjum sínum fyrir þetta tap hefur 26 stig í fjórða sæti deildarinnar . Leikmenn Chelsea sköpuðu sér engin opin færi til þess að jafna metin og sanngjarn sigur Manchester City staðreynd . Manchester City var tvisvar sinnum nálægt því að bæta við forystuna en Sergio Agüero átti skot í þverslána og Raheem Sterling skoraði mark í uppbótartíma leiksins sem var dæmt af eftir myndbandsdómgæslu í uppbótartíma leiksins . Umferðin heldur áfram á morgun með leik Sheffield United og Manchester United og lýkur svo með leik Aston Villa og Newcastle United á mánudagskvöldið kemur .